ጫጩቶችን ከኢንተርኔት ሱሰኝነት እንደ ማውጫ
 ሥራ ፈትነት የሚፈጠረው በአብዛኛው ጊዜ ሥራ ባለመውደድ ወይም በስንፍና እና ሥራን በመምረጥ ነው። ፈረንጆች የሥራ ፈት አዕምሮ የክፉ መንፈስ ቤተሙከራ ነው ይላሉ፡፡ ሥራ ፈት ከሆነ በአዕምሮው የሚመላለሰው ጥፋት እንጂ ልማት አይደለም ለማለት ነው፡፡በሀገራችንም ሥራ ያጣች አፍ ሞት ትጠራለች ይባላል፡፡ በድህነት ላይ ስንፍና ሲታከልበት ደግሞ የወላጅን የቤተሰብን ትከሻ በመደገፍ መብላትን ሲብስም ሥራ ፈት ሆኖ እርዳታ ጠባቂ ሆኖ መቀመጥን ያስከትላል።በሀገራችን ብዙ ስራ አስፈቺ ምክንያቶች ይጠቀሳሉ። በአሁኑ ወቅት ደግሞ ብዙ ጊዜን እየወሰደ ያለው ወጣቶች ከማህበራዊ ድረ ገጽና ከመሳሰሉት ጋር የፈጠሩት ቁርኝነት ነው። በዚህ ችግር ውስጥ ህጻናትም ተዘፍቀዋል፡፡ዘመናችን ያመጣልን የመረጃ ድርና የኪስ ስልክ አዎንታዊ ሚናቸው እንዳለ ሆኖ ወጣቶችን ሥራፈት ሆነው በመረጃ መረብ እና በኪስ ስልክ ተጠምደው እንዲውሉ በማድረግ አሉታዊ ጫናቸው ከፍተኛ ሆኗል። ሀገሮችም ይህን ችግር ለመፍታት ጥረቶችን እያረጉ ይገኛሉ፡፡ አንድ የኢንዶኔዥያ ከተማ ሰሞኑን አዲስ ያለውን መላ ይዞ መጥቷል፡፡ ከተማዋ ለህጻናት የዶሮ ጫጩቶችን በመስጠት ጊዜያቸውን በእነሱ ላይ እንዲያጠፉ እያረገ ነው፡፡ ዩፒአይ የተሰኘው ድረ ገጽ እንዳደረገው ፤ ከተማው ለሁለት ሺህ የመለስተኛና መካከለኛ ደረጃ ተማሪዎች የዶሮ ጫጩቶችን በመስጠት የመረጃ ድር እና የኪስ ስልክ ሱስ ወይም ተጋላጭነትን ለመከላከል እየሰራ ነው፡፡ ባንዱንግ በሚባል የኢንዶኔዥያ ክልል አስተዳደር በምዕራብ ጃቫ የከተማ አስተዳደር ለ12 መለስተኛና መካካለኛ ደረጃ ትምህርት ቤቶች ተማሪዎች ባወጣው ማሳሰቢያ መሠረት ለተማሪዎቹ ጫጩቶች ተሰጥቷቸው እንዲንከባከቡና እግረመንገዳቸውን ከሥራ ፈትነት ርቀው ከትምህርት መልስ በጫጩቶቹ እንክብካቤ ተጠምደው የሚውሉበትን እንዲሁም የመረጃ ድርና የኪስ ስልክ ወጪያቸውንም እንዲቆጠቡ እያረገ ይገኛል።የከተማዋ ከንቲባ ማዮር ኦዴድ ዳንኤል ተማሪዎችን ጫጩት እንዲንከባከቡ ማድረግ ዋጋ ባለው ክህሎት እና የኃላፊነት ስሜት ውስጥ ጊዜያቸውን እንዲያሳልፉ ለማድረግ እንደሚጠቅም ጠቅሰው፣ ጫጩቶች የመንከባከብና የማሳደግ ዕቅዱን ያሰቡት ባለፈው ጥቅምት እንደነበርም ተናግረዋል። ጫጩቶቹን አሳድጎ እስከ ቄብ ወይም አውራ ዶሮ ላደረሱ ተማሪዎች ሽልማት እንደሚሰጣቸውም አስታውቀዋል፡፡ አዲስ ዘመን ኅዳር 23/2012 ኃይለማርያም ወንድሙ